ज़िन्दगी अपनी रक्षा के लिए कैसी परिस्थितियाँ स्वीकार कर लेती है. यह खाना साधारण स्थिति में खाना असंभव हो. बाहर तो अगर भूखे भी रहना पड़े तो यह खाना न खाया जाये. चने भी रोज खायें तो पेट खराब हो जाये. लेकिन यहाँ सब चलता है. शरीर ने इसी से अपनी रक्षा करने की आदत एक हफ्ते के अंदर ही डाल ली है. पेट भी बाहर जैसा ही है, बिल्कुल ठीक नहीं लेकिन कुछ ऐसा गड़बड़ भी नहीं. चाय तो करीब करीब छूट ही गयी, अगर शुरु में राजे बिना कहे हुए ही सिगरटें ला कर न देता रहता तो वह भी छूट जाती. अब भी भूख हड़ताल करने पर शायद दोनो चीज़ें छूट जायें. कमला का जो पत्र आज मिला है, 14 तारीख का, वह तो सामान्य ही है. फिर इस बीच उद्वग्निता उत्पन्न होने का क्या कारण है ? पैसे ? या सिर्फ उस दिन धूप में इंतज़ार ? या बड़ी बहिन जी ने कुछ कहा ? किसी और ने कुछ कहा ? कोई उत्तर मेरे पास नहीं. हो भी नहीं सकता. मन कुछ दिन परेशान रहेगा. अगली बार मिलने पर ही कुछ पता चलेगा. अगर तब भी कमला ऐसे ही उद्वग्नि रही तो मुश्किल होगी, वरना यह बात यहीं खतम होगी. जेल के नतीजो में ही इसे गिन कर भुला देना होगा.